Rian oor die dinge wat hy nié moes sê nieRian van Heerden (Foto: Facebook) As ŉ jong omroeper sou hy waarskynlik uit sy pad gegaan het om omstrede dinge kwyt te raak, maar vandag is dié meer yl gesaaide, omstrede uitlatings eerder ŉ eerlike opinie as ŉ behoefte om omstrede te wees, vertel die radio-omroeper en televisiepersoonlikheid Rian van Heerden. Nietemin kry aanhangers nou die geleentheid om 16 van dié mees omstrede uitlatings – dinge wat hy volgens ander liefs nié moes sê nie – weer te besoek in sy boek wat pas uitgereik is, 16 dinge wat ek nié moes sê nie. Ja, daar was kere wat hy in die spervuur was ná ŉ uitlating op die televisie of radio, sê hy – maar steeds beskou hy homself nie werklik as omstrede nie. “Ek sal toegee: Daar was ŉ tyd in die begin van my loopbaan wat ŉ mens uit jou pad gegaan het om omstrede te wees,” sê hy. “Dit was ŉ thing gewees. As ŉ jong omroeper wou jy gehoor word. Daar was tye wat ek doelbewus omstrede was. Maar later het dit gebeur, en dit het amper gevoel soos been there, got the T-shirt. In my mees onlangse lewe het dit begin gaan oor eerlikheid en om ŉ opinie oor iets te hê. Ek sien myself nie nou as omstrede nie.” 16 dinge wat ek nié moes sê nie bespreek presies wat die titel sê: Dit bestaan uit 16 hoofstukke wat die mees onvergeetlike dinge bespreek wat hy nié moes sê nie. Daar is ook twee hoofstukke waar hy intiem praat oor sy persoonlike lewe, soos onder meer sy eerste liefdesverhouding en die aanvaarding van sy seksualiteit. Dié hoofstukke bevat grepies uit sy lewe wat nog nooit voorheen in die media bekend was nie, sê hy. “Ek bied ŉ ander blik op my as die radio- of televisiepersoonlikheid wat mense leer ken het. Ek het besluit as ek eerlik wil wees, met ek dit 100% doen en nie halfhartig nie. Ek het nog nooit dié goed wat in die boek is in enige onderhoud bespreek nie. Daar is dele van die legkaart wat in mekaar pas en mense ken nie altyd die volle storie nie. Die hoofstukke bied ander skakerings en fasette van die geheelbeeld van my lewe. Hulle sal heel moontlik iets sien of leer oor my waarvan hulle nié geweet het nie,” sê hy. Van Heerden wil nie veel verklap oor die hoofstukke in die boek nie. Een van die mees omstrede hoofstukke is waarskynlik dié een van ŉ bakleiery in Nelspruit waarby hy betrokke was – maar lesers sal dié boek in eie hande moet neem om agter die kap van die byl te kom. 16 dinge wat ek nié moes sê nie (Foto: Facebook) Daar was ook ŉ uitlating op JacarandaFM waarby hy ŉ skool betrek het nadat hy op ŉ luisteraar gereageer het en toe beboet is, asook dinge wat hy op TuksFM kwytgeraak het. “Een van die ander dinge wat bespreek word, is toe ek uit die kas geklim het en op die voorblad van Rapport beland het – soms word die dinge in ŉ snaakse trant bespreek, maar ander kere is dit ŉ rou en eerlike vertelling van hoe iets my beïnvloed het.” Daar is nie ŉ spesifieke rede agter 16 dinge nie, sê hy. “Dit was eers 11, toe word dit 13 en nou is dit 16. Dit is maar net hoe dit aan mekaar gesit is. Die dinge het alles betrekking tot my loopbaan en is gesê van my tyd by TuksFM tot en met my eerste televisiedae en deesdae op JacarandaFM,” sê hy. Van Heerden meen dit was tyd dat dié boek gestalte kry. “Aanvanklik het ek gedink daar is nie genoeg inhoud nie of dat ek nie genoeg sal hê om te skryf nie. Maar daar was genoeg – meer as genoeg. Die boek het homself sommer so van die begin af geskryf en nou is die stories daar buite; eerlik en sonder terughou.” Van Heerden is weeksdae tussen 16:00 en 19:00 te hoor op Scenic Drive with Rian. Maroela Media plaas binnekort uittreksels uit 16 dinge wat ek nié moes sê nie met vergunning van NB Uitgewers. Koop dié boek op Graffiti. Vir meer inligting besoek Rian se amptelike Facebook-blad.